title: Provedbena uredba Komisije (EU) 2021/1751 оd 1. listopada 2021. o utvrđivanju provedbenih tehničkih standarda za primjenu Direktive 2014/59/EU Europskog parlamenta i Vijeća u pogledu ujednačenih formata i predložaka za obavijesti o utvrđivanju neizvedivosti uključivanja ugovornog priznavanja ovlasti za otpis i konverziju (Tekst značajan za EGP)

text:
                  4.10.2021

                  HR

                  Službeni list Europske unije

                  L 349/5

         PROVEDBENA UREDBA KOMISIJE (EU) 2021/1751
         оd 1. listopada 2021.
         o utvrđivanju provedbenih tehničkih standarda za primjenu Direktive 2014/59/EU Europskog parlamenta i Vijeća u pogledu ujednačenih formata i predložaka za obavijesti o utvrđivanju neizvedivosti uključivanja ugovornog priznavanja ovlasti za otpis i konverziju
         (Tekst značajan za EGP)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Direktivu 2014/59/EU Europskog parlamenta i Vijeća od 15. svibnja 2014. o uspostavi okvira za oporavak i sanaciju kreditnih institucija i investicijskih društava te o izmjeni Direktive Vijeća 82/891/EEZ i direktiva 2001/24/EZ, 2002/47/EZ, 2004/25/EZ, 2005/56/EZ, 2007/36/EZ, 2011/35/EU, 2012/30/EU i 2013/36/EU te uredbi (EU) br. 1093/2010 i (EU) br. 648/2012 Europskog parlamenta i Vijeća (1), a posebno njezin članak 55. stavak 8. treći podstavak,
         budući da:

                     (1)

                     Člankom 55. stavkom 1. Direktive 2014/59/EU predviđeno je da države članice pod određenim uvjetima od institucija i subjekata iz članka 1. stavka 1. točaka (b), (c) i (d) te direktive zahtijevaju da unesu ugovornu odredbu kojom druga ugovorna strana sporazuma ili instrumenta koji stvara obvezu priznaje da ta obveza može podlijegati ovlastima za otpis i konverziju.

                     (2)

                     U članku 55. stavku 2. prvom podstavku Direktive 2014/59/EU propisano je da države članice osiguravaju da, ako takva institucija ili subjekt utvrdi da je pravno ili na drugi način neizvedivo uključiti takav uvjet („utvrđivanje neizvedivosti ugovornog priznavanja”), ta institucija ili subjekt o svojoj odluci obavješćuje sanacijsko tijelo.

                     (3)

                     Komisija treba donijeti provedbene tehničke standarde kojima se pobliže određuju jedinstveni formati i predlošci za takvu obavijest sanacijskim tijelima.

                     (4)

                     Jedinstveni formati i predlošci za obavijest o utvrđivanju neizvedivosti ugovornog priznavanja trebali bi sanacijskim tijelima u Uniji omogućiti smislenu i ujednačenu procjenu takvog utvrđivanja.

                     (5)

                     Kako bi podaci bili kvalitetni i usporedivi, podatkovne stavke navedene u predlošcima obavijesti trebale bi biti usklađene s jedinstvenim obrascem s podacima. Korištenje jedinstvenog obrasca s podacima raširena je praksa u nadzornom izvješćivanju. Jedinstveni obrazac s podacima trebao bi se sastojati od strukturnog prikaza podatkovnih stavki te bi se njime trebali utvrditi svi relevantni poslovni koncepti kako bi obavijest o utvrđivanju neizvedivosti ugovornog priznavanja bila ujednačena.

                     (6)

                     Kako bi se zaštitila kvaliteta, dosljednost i točnost dostavljenih podataka, podaci bi trebali podlijegati zajedničkim pravilima validacije.

                     (7)

                     Pravila validacije i definicije podataka zbog svoje se prirode redovito ažuriraju kako bi u svakom trenutku ispunjavale primjenjive regulatorne, analitičke i informatičke zahtjeve. Potrebno je utvrditi stroge kvalitativne kriterije za detaljni jedinstveni obrazac s podacima i detaljna zajednička pravila validacije koje će Europsko nadzorno tijelo za bankarstvo objaviti u elektroničkom obliku na svojim internetskim stranicama.

                     (8)

                     Ova se Uredba temelji na nacrtu provedbenih tehničkih standarda koji je Komisiji dostavilo Europsko nadzorno tijelo za bankarstvo.

                     (9)

                     Europsko nadzorno tijelo za bankarstvo provelo je otvoreno javno savjetovanje o nacrtu provedbenih standarda na kojem se temelji ova Uredba, analiziralo je moguće povezane troškove i koristi te zatražilo savjet Interesne skupine za bankarstvo osnovane u skladu s člankom 37. Uredbe (EU) br. 1093/2010 Europskog parlamenta i Vijeća (2),

               DONIJELA JE OVU UREDBU:

            Članak 1.
            Informacije koji se dostavljaju u obavijesti o utvrđivanju neizvedivosti
            U svrhu obavješćivanja u skladu s člankom 55. stavkom 2. prvim podstavkom Direktive 2014/59/EU institucija ili subjekt iz članka 1. stavka 1. točaka (b), (c) ili (d) te direktive sanacijskom tijelu dostavljaju informacije navedene u predlošcima iz Priloga I. Ti se predlošci ispunjavaju u skladu s uputama iz Priloga II.

            Članak 2.
            Format za dostavu informacija

               1.   Institucije i subjekti iz članka 1. stavka 1. točaka (b), (c) ili (d) Direktive 2014/59/EU dostavljaju informacije iz članka 1. ove Uredbe u formatima za razmjenu podataka i prikazima koje odredi relevantno sanacijsko tijelo.

               2.   Pri dostavi informacija iz članka 1. ove Uredbe institucije i subjekti iz članka 1. stavka 1. točaka (b), (c) ili (d) Direktive 2014/59/EU dužne su poštovati definicije podataka uključene u jedinstveni obrazac s podacima iz Priloga III. i pravila validacije iz Priloga IV.

            Članak 3.
            Stupanje na snagu i primjena
            Ova Uredba stupa na snagu dvadesetog dana od dana objave u Službenom listu Europske unije.

            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 1. listopada 2021.

                  Za Komisiju

                  Predsjednica

               Ursula VON DER LEYEN

            (1)  SL L 173, 12.6.2014., str. 190.

            (2)  Uredba (EU) br. 1093/2010 Europskog parlamenta i Vijeća od 24. studenoga 2010. o osnivanju europskog nadzornog tijela (Europskog nadzornog tijela za bankarstvo), kojom se izmjenjuje Odluka br. 716/2009/EZ i stavlja izvan snage Odluka Komisije 2009/78/EZ (SL L 331, 15.12.2010., str. 12.).

            PRILOG I.

                           N 00.01 – Identifikacija obavijesti

                           Stupci

                        Identifikacija

                        0010

                           Redci

                        Identifikacija obavijesti:

                        0010

                        Datum obavijesti

                        0020

                        Vrsta obavijesti

                        0030

                        Referentni datum za predloške N01.01 i N01.02

                        0040

                        Referentni datum za predložak N02.00

                        0050

                        Primjenjiva valuta

                        0060

                        Naziv institucije ili subjekta

                        0070

                        Oznaka

                        0080

                        Vrsta oznake

                        0090

                        Osoba za kontakt

                        0100

                        E-adresa

                        0110

                        Telefonski broj

                        0120

                           N 01.01 – Neizvedivost ugovornog priznavanja bail-ina po ugovoru/instrumentu

                           Vrsta obavijesti

                           IDENTIFIKACIJSKA OZNAKA OBVEZE

                           BITNA IZMJENA?

                           DATUM KONAČNOG DOSPIJEĆA

                           OBNOVLJIVO?

                           UČESTALOST OBNAVLJANJA

                           UGOVOR/INSTRUMENT

                           NEIZVEDIVOST

                           DRUGA UGOVORNA STRANA

                           OPIS

                           VRSTA OBVEZE

                           MJERODAVNO PRAVO

                           RED PRVENSTVA U POSTUPKU U SLUČAJU INSOLVENTNOSTI PREMA PRAVU TREĆE ZEMLJE

                           RED PRVENSTVA U POSTUPKU U SLUČAJU INSOLVENTNOSTI U DRŽAVI ČLANICI OSNIVANJA

                           NOMINALNI IZNOS U GLAVNOJ IZVORNOJ VALUTI

                           GLAVNA IZVORNA VALUTA

                           NOMINALNI IZNOS U LOKALNOJ VALUTI

                           UVJETI

                           KATEGORIJA

                           RAZLOZI ZA ISPUNJAVANJE UVJETA

                           PRAVNO MIŠLJENJE?

                           NAZIV

                           OZNAKA

                           VRSTA OZNAKE

                           NACIONALNA OZNAKA

                        0010

                        0020

                        0030

                        0040

                        0050

                        0060

                        0070

                        0080

                        0090

                        0100

                        0110

                        0120

                        0130

                        0140

                        0150

                        0160

                        0170

                        0180

                        0190

                        0200

                        0210

                           N 01.02 – Neizvedivost ugovornog priznavanja bail-ina po kategorijama

                           KATEGORIJA

                           UKUPNA VRIJEDNOST OBVEZA U LOKALNOJ VALUTI U KATEGORIJI

                           RAZLOZI ZA KATEGORIJE/ISPUNJAVANJE UVJETA

                           RED PRVENSTVA U POSTUPKU U SLUČAJU INSOLVENTNOSTI

                           BROJ OSNOVNIH OBVEZA

                        0010

                        0020

                        0030

                        0040

                        0050

                           N 02.00 – Razredi insolventnosti obveza

                           RED PRVENSTVA U POSTUPKU U SLUČAJU INSOLVENTNOSTI

                           NOMINALNI IZNOS UKUPNIH OBVEZA O KOJIMA JE SANACIJSKO TIJELO DOSAD OBAVIJEŠTENO

                           NEPODMIRENI IZNOS UKUPNIH OBVEZA PREMA REDU PRVENSTVA

                           OD ČEGA: ISKLJUČENO IZ BAIL-INA

                           OD ČEGA: OBVEZE UREĐENE PRAVOM TREĆE ZEMLJE

                           OD ČEGA: NE UKLJUČUJE UGOVORNO PRIZNAVANJE

                           OD ČEGA: O KOJIMA JE DOSAD OBAVIJEŠTENO SANACIJSKO TIJELO

                        0010

                        0020

                        0030

                        0040

                        0050

                        0060

                        0070

            PRILOG II.
            Upute za ispunjavanje obavijesti o utvrđivanju neizvedivosti ugovornog priznavanja ovlasti za otpis i konverziju
            DIO I.: OPĆE UPUTE
            U ovom su Prilogu navedene upute instituciji ili subjektu za dostavu obavijesti o utvrđivanju neizvedivosti ugovornog priznavanja ovlasti za otpis i konverziju.
            Svaka obavijest može se odnositi na nekoliko ugovora/instrumenata i/ili nekoliko kategorija obveza (ovisno o slučaju) koji ispunjavaju uvjete neizvedivosti ugovornog priznavanja bail-ina, kako je utvrđeno u članku 55. stavku 2. prvom podstavku Direktive 2014/59/EU.
            Ako je to primjereno, institucija ili subjekt mogu dostaviti dodatnu popratnu dokumentaciju, među ostalim i pravno mišljenje ili primjerak ugovora. Relevantno sanacijsko tijelo odlučuje o tome kako treba dostaviti takvu dodatnu dokumentaciju.
            Ako rubrika s informacijama navedena u ovom Prilogu nije primjenjiva na određenu vrstu ugovora, a institucija ili subjekt dokaže to sanacijskom tijelu, ta institucija ili subjekt ne treba dostaviti informacije navedene u toj rubrici.
            1.   Struktura obavijesti

            Informacije u obavijesti dostavljaju se ispunjavanjem sljedećih predložaka iz Priloga I.:

                        (a)

                        „Identifikacija obavijesti” (N00.01) koji se koristi za pružanje informacija za identifikaciju obavijesti i institucije ili subjekta koji obavješćuje sanacijsko tijelo;

                        (b)

                        „Neizvedivost ugovornog priznavanja bail-ina po ugovorima/instrumentima” (N01.01), koji se koristi za pružanje informacija o obvezama koje ispunjavaju uvjete neizvedivosti ugovornog priznavanja bail-ina, kako je utvrđeno u članku 55. stavku 2. prvom podstavku Direktive 2014/59/EU;

                        (c)

                        „Neizvedivost ugovornog priznavanja bail-ina po kategorijama” (N01.02)”, koji se koristi za pružanje informacija o kategorijama obveza koje ispunjavaju uvjete neizvedivosti ugovornog priznavanja bail-ina, ako relevantno sanacijsko tijelo smatra da je potrebno odrediti kategorije obveza kako je predviđeno člankom 55. stavkom 7. Direktive 2014/59/EU;

                        (d)

                        „Razredi insolventnosti obveza” (N02.00), koji se koristi za pružanje informacija o redu prvenstva obveza u skladu s nacionalnim zakonodavstvom o insolventnosti u smislu članka 55. stavka 2. petog podstavka Direktive 2014/59/EU.

                  2.   Opseg konsolidacije

            Obavijest se šalje institucijama i subjektima pojedinačno.
            DIO II.: UPUTE ZA POJEDINAČNE PREDLOŠKE
            3.   N00.01 – Identifikacija obavijesti

            3.1   Upute za specifične retke

                        Redci

                        Upute

                        0010

                           Identifikacija obavijesti:

                        Svaka prijava ima jedinstvenu identifikacijsku oznaku koju dodjeljuje ustanova ili subjekt koji dostavlja obavijest.
                        Identifikacija obavijesti odnosi se na obavijest [podnesak], a ne na obvezu ili kategoriju. Obavijest omogućuje uključivanje neograničenog broja obveza ili kategorija, prema potrebi u trenutku obavijesti.
                        Institucija ili subjekt obavijesti dodjeljuje identifikacijsku oznaku, jedinstvenu za svaku obavijest.

                        0020

                           Datum obavijesti

                        Institucije i subjekti dužni su navesti datum slanja obavijesti sanacijskom tijelu.

                        0030

                           Vrsta obavijesti
                            (1)

                        Institucije i subjekti dužni su navesti vrstu stavki o kojima se obavješćuje u predmetnom podnesku, kako slijedi:

                                    (a)

                                    samo ugovori/instrumenti (koristi se samo predložak N01.01);

                                    (b)

                                    samo kategorije obveza (koristi se samo predložak N01.02);

                                    (c)

                                    i ugovori/instrumenti i kategorije obveza (koriste se i predložak N01.01 i N01.02 za istu obavijest).

                        0040

                           Referentni datum za predloške N01.01 i N01.02

                        Institucije i subjekti dužni su navesti referentni datum za informacije u predlošcima N01.01 i N01.02 obavijesti.

                        0050

                           Referentni datum za predložak N02.00

                        Institucije i subjekti navode referentni datum za informacije u predlošku N02.00.

                        0060

                           Primjenjiva valuta

                        Institucije i subjekti navode referentnu valutu za iznose u predlošku N01.01, stupcu 0130; predložak N01.02, stupac 0020; i predložak N02.00.
                        Ta se vrijednost odnosi na službenu valutu u državi članici u kojoj je osnovana institucija koja dostavlja obavijest. Vrijednost mora biti u skladu sa slovnom oznakom prema normi ISO 4217.

                        0070

                           Naziv institucije ili subjekta

                        Naziv ustanove ili subjekta koji dostavlja obavijest.

                        0080

                           Oznaka

                        Oznaka ustanove ili subjekta koji dostavlja obavijest. Za institucije to je 20-znamenkasta alfanumerička identifikacijska oznaka pravne osobe (LEI). Za ostale subjekte to je 20-znamenkasta alfanumerička oznaka LEI ili, ako ona ne postoji, oznaka u okviru jedinstvenog, u Uniji primjenjivog sustava kodifikacije ili, ako ona ne postoji, nacionalna oznaka.
                        Ta oznaka mora biti usklađena s oznakom za istu instituciju ili subjekt u skladu s Provedbenom uredbom Komisije (EU) 2018/1624 (2). Oznaka uvijek mora imati vrijednost.

                        0090

                           Vrsta oznake

                        Institucije i subjekti dužni su precizirati vrstu oznake iz stupca 0080 kao „oznaka LEI” ili „oznaka koja nije LEI”. Vrsta oznake uvijek ima jednu od dviju vrijednosti.

                        0100

                           Osoba za kontakt

                        Institucije i subjekti dužni su navesti ime osobe kojoj se treba obratiti ako sanacijsko tijelo treba objašnjenje obavijesti.

                        0110

                           E-adresa

                        Institucije i subjekti dužni su navesti adresu e-pošte osobe iz retka 0100, „Osoba za kontakt”.

                        0120

                           Telefonski broj

                        Institucije i subjekti dužni su navesti telefonski broj osobe iz retka 0100, „Osoba za kontakt”.

                  4.   N01.01 – Neizvedivost ugovornog priznavanja bail-ina po ugovoru/instrumentu

            4.1   Opće napomene

            Predložak N01.01 koristi se za dostavu obavijesti o ugovorima na pojedinačnoj osnovi. S pomoću predloška N01.01 može se u jednu obavijest uključiti više ugovora. Ovaj se predložak koristi za obavješćivanje o sljedećem:

                        (a)

                        ugovori/instrumenti koji stvaraju nove obveze: ugovori/instrumenti o kojima sanacijsko tijelo nije prethodno obaviješteno;

                        (b)

                        ugovori/instrumenti kojima se mijenjaju postojeće obveze: ako je sanacijsko tijelo prethodno obaviješteno o ugovoru ili instrumentu za postojeću obvezu i ako je procijenjeno da je ispunjen uvjet neizvedivosti, ugovori ili instrumenti kojima se ona mijenja moraju imati istu identifikacijsku oznaku obveze (stupac 0010), a preostali stupci ispunjavaju se samo ako su podložni promjenama. Konkretno, stupac 0020, „Bitna izmjena?” ispunjava se, ako je to potrebno, samo za ugovore kojima se mijenjaju postojeće obveze;

                        (c)

                        izvanbilančne stavke: institucije i subjekti dužni su za obvezu osigurati red prvenstva u postupku u slučaju insolventnosti koji bi se ostvario aktiviranjem izvanbilančne stavke.

                  Ako podaci nisu dostupni ili nisu relevantni, institucije i subjekti ne bi trebali ispunjavati sljedeće stupce: 0020, 0030, 0050, 0090, 0130, 0150 i 0210.
            4.2   Upute za određene stupce

                        Stupci

                        Pravna osnova i upute

                        0010

                        IDENTIFIKACIJSKA OZNAKA OBVEZE
                        Identifikacijska oznaka obveze jedinstvena je identifikacijska oznaka koju generira institucija ili subjekt koji podnosi obavijest i navodi se u svim obavijestima za identifikaciju svake obveze. Institucija ili subjekt može koristiti internu oznaku obveze.

                        0020

                        BITNA IZMJENA?
                        Ova se rubrika ispunjava samo za ugovore/instrumente kojima se mijenjaju postojeće obveze. Institucije i subjekti koji dostavljaju obavijest dužni su navesti smatraju li izmjene postojeće obveze značajnima.
                        Institucije i subjekti dužni su koristiti jednu od sljedećih vrijednosti:

                                    —

                                    Da

                                    —

                                    Ne

                        0030

                        DATUM KONAČNOG DOSPIJEĆA
                        Datum do kojega se cjelokupna glavnica i kamate obveze moraju otplatiti (na temelju ugovora o transakciji).
                        Navodi se dan, mjesec i godina roka konačnog dospijeća. Ako je taj podatak poznat, navodi se točan datum, a ako nije, onda prvi dan u mjesecu.

                        0040

                        OBNOVLJIVO?
                        Institucije i subjekti dužni su koristiti jednu od sljedećih vrijednosti:

                                    —

                                    Da

                                    —

                                    Ne

                              U ovaj se stupac upisuje „Da” ako ugovor sadržava izričitu odredbu o obnovljivosti.

                        0050

                        UČESTALOST OBNAVLJANJA
                        Ako se u stupac 0040 unosi „Da”, institucije i subjekti dužni su navesti učestalost obnavljanja dospijeća u mjesecima.

                        0060–0130

                        UGOVOR/INSTRUMENT

                        0060

                        OPIS
                        Institucije i subjekti dužni su dostaviti opis ugovora/instrumenta od najviše 300 znakova. Ova rubrika sadržava glavne značajke ugovora/instrumenta koje nisu navedene u drugim rubrikama ove obavijesti (kao što su svrha/bit obveze te podložnost instrumenta sanaciji vlastitim sredstvima u skladu s mjerodavnim pravom treće zemlje).

                        0070

                        VRSTA OBVEZE
                        Institucije i subjekti dužni su navesti ugovor/instrument kao jedno od sljedećega:

                                    (a)

                                    međubankovni depoziti

                                    (b)

                                    depoziti kod nebankarskih klijenata

                                    (c)

                                    izvedenice

                                    (d)

                                    zaduživanje/financiranje

                                    (e)

                                    financiranje trgovine

                                    (f)

                                    operativne usluge koje nisu ključne za funkcioniranje subjekta

                                    (g)

                                    ostalo

                              Ako je više toga relevantno, odabire se ono što najbolje opisuje svrhu ugovora/instrumenta.

                        0080

                        MJERODAVNO PRAVO
                        Institucije i subjekti dužni su dostaviti ISO 3166-1, troslovnu oznaku države čije je pravo mjerodavno za ugovor/instrument.

                        0090

                        RED PRVENSTVA U POSTUPKU U SLUČAJU INSOLVENTNOSTI PREMA PRAVU TREĆE ZEMLJE
                        Institucija ili subjekt dužni su unijeti vrijednost koja odgovara redu prvenstva obveze na ljestvici od 1 do x, pri čemu je 1 najniža, a x najviša kategorija, kako je definirano mjerodavnim pravom treće zemlje kojim se uređuje obveza.
                        Institucija je dužna pokušati dobiti taj rang od relevantnog sanacijskog tijela treće zemlje ili, ako ne postoji takav službeni red prvenstva, sama odrediti vrijednost (na ljestvici od 1 do x) na temelju reda prvenstva obveze prema relevantnom pravu treće zemlje.

                        0100

                        RED PRVENSTVA U POSTUPKU U SLUČAJU INSOLVENTNOSTI U DRŽAVI ČLANICI OSNIVANJA
                        Institucije i subjekti dužni su unijeti vrijednost koja odgovara redu prvenstva obveze na ljestvici od 1 do x, pri čemu je 1 najniža, a x najviša kategorija, kako je definirano mjerodavnim pravom države članice kojoj su osnovani institucija ili subjekt koji podnose obavijest.

                        0110

                        NOMINALNI IZNOS U GLAVNOJ IZVORNOJ VALUTI
                        Institucije i subjekti dužni su dostaviti nominalni iznos obveze kako je utvrđeno u ugovoru/instrumentu.
                        Za okvirne sporazume institucija ili subjekt trebali bi navesti najviši iznos koji na temelju okvirnog sporazuma očekuju ili najviši iznos dopušten okvirnim sporazumom.
                        Ako ugovor/instrument ima više od jedne valute, institucije i subjekti dužni su iskazati nominalni iznos u valuti koja prevladava u ugovoru.

                        0120

                        GLAVNA IZVORNA VALUTA
                        Institucije i subjekti dužni su dodijeliti oznaku ISO valute koja odgovara valuti obveze prema ugovoru. Za to se koristi troslovna oznaka jedinice valute u skladu s normom ISO 4217.
                        Ako ugovor ima više od jedne valute, institucije i subjekti dužni su koristiti prevladavajuću valutu ugovora.

                        0130

                        NOMINALNI IZNOS U LOKALNOJ VALUTI
                        Institucije i subjekti dužni su ispuniti ovaj stupac ako valuta iz stupca 0110 nije lokalna valuta ondje gdje su osnovani institucija ili subjekt. Institucije i subjekti dužni su koristiti devizni tečaj primjenjiv na datum obavijesti.

                        0140–0190

                        NEIZVEDIVOST

                        0140

                        UVJETI
                        Institucije i subjekti dužni su utvrditi uvjete pod kojima smatraju da je pravno ili na drugi način neizvedivo uključivanje ugovorne odredbe, kako je precizirano u Delegiranoj uredbi Komisije (EU) 2021/1527 (3).
                        Institucije i subjekti dužni su dostaviti kombinaciju primjenjivih uvjeta (mogu utvrditi od jedan do pet tih uvjeta):

                                    (a)

                                    Uvjet (a) – uključivanje ugovorne odredbe predstavljalo bi kršenje zakona i drugih propisa treće zemlje kojima se uređuje određena obveza;

                                    (b)

                                    Uvjet (b) – uključivanje ugovorne odredbe bilo bi u suprotnosti s izričitom i obvezujućom uputom tijela treće zemlje;

                                    (c)

                                    Uvjet (c) – obveza proizlazi iz instrumenata ili sporazuma sklopljenih u skladu s međunarodnim standardiziranim uvjetima ili protokolima koje institucija ili subjekt ne može mijenjati;

                                    (d)

                                    Uvjet (d) – obveza je uređena ugovornim odredbama koje institucija ili subjekt moraju prihvatiti da bi sudjelovali u uslugama tijela koje nije tijelo Unije ili ih koristili i koje ta institucija ili subjekt ne mogu mijenjati;

                                    (e)

                                    Uvjet (e) – obveza je prema komercijalnom ili trgovinskom vjerovniku i odnosi se na isporuku robe ili pružanje usluga koje se, iako nisu ključne, koriste za svakodnevno operativno funkcioniranje institucije ili subjekta, a ta institucija ili subjekt ne mogu mijenjati uvjete sporazuma.

                           Svi primjenjivi uvjeti moraju se prijaviti.

                        0150

                        KATEGORIJA
                        Institucije i subjekti dužni su navesti kategorije obveza koje je preciziralo relevantno sanacijsko tijelo u skladu s člankom 55. stavkom 7. Direktive 2014/59/EU, ako je to relevantno.

                        0160

                        RAZLOZI ZA ISPUNJAVANJE UVJETA
                        Institucije i subjekti jasno opisuju svoje razloge za utvrđivanje neizvedivosti koja proizlazi iz uvjeta iskazanih u stupcu 0140.
                        Informacije unesene u ovu rubriku relevantne su da se utvrdi ispunjava li prijavljeni ugovor/instrument uvjete neizvedivosti i stoga su osnova na kojoj sanacijsko tijelo procjenjuje zaključak institucije.
                        Institucije i subjekti dužni su izbjegavati prekratka obrazloženja kao što su „Proizvod se ne može koristiti” ili „Gubitak konkurentnosti”, nego dostavljaju detaljnija obrazloženja da bi sanacijsko tijelo moglo donijeti utemeljenu odluku.

                        0170

                        PRAVNO MIŠLJENJE?
                        Ako postoji pravno mišljenje o prijavljenoj neizvedivosti te obveze, institucije i subjekti dužni su o njemu obavijestiti sanacijsko tijelo.
                        Institucije i subjekti odabiru jedan od dva odgovora:

                                    —

                                    Da

                                    —

                                    Ne

                              Ako institucije ili subjekti odaberu „Da”, dužni su to pravno mišljenje dostaviti sanacijskom tijelu na način koji odredi sanacijsko tijelo.

                        0180–0210

                        DRUGA UGOVORNA STRANA
                        Institucije i subjekti dužni su navesti identitet druge ugovorne strane te obveze.

                        0180

                        NAZIV
                        Navodi se naziv te druge ugovorne strane.
                        U slučaju višestranih ugovora institucija je dužna navesti glavnu drugu ugovornu stranu ili upisati vrijednost „višestrani ugovor”.

                        0190

                        OZNAKA
                        Oznaka kao dio identifikatora retka mora biti jedinstvena za svaki subjekt koji dostavlja obavijest. Za institucije to je oznaka LEI. Za druge subjekte oznaka je LEI, ili ako nije dostupna, nacionalna oznaka. Ta je oznaka jedinstvena i uvijek se koristi u svim predlošcima. Oznaka uvijek mora imati vrijednost.

                        0200

                        VRSTA OZNAKE
                        Institucije ili subjekti dužni su navesti vrstu oznake iskazane u stupcu 0190 kao „oznaka LEI” ili „nacionalna oznaka”.

                        0210

                        NACIONALNA OZNAKA
                        Institucije ili subjekti mogu navesti i nacionalnu oznaku ako koriste oznaku LEI kao identifikacijsku oznaku u stupcu 0190 „Oznaka”.

                  5.   N01.02 – Neizvedivost ugovornog priznavanja bail-ina po kategorijama

            5.1   Opće napomene

            Predložak N01.02 koristi se za dostavu obavijesti o kategorijama obveza ako to relevantno sanacijsko tijelo smatra potrebnim, u skladu s člankom 55. stavkom 7. Direktive 2014/59/EU, kako bi se odredile kategorije obveza za koje se može utvrditi da je neizvedivo uključiti ugovornu odredbu o priznavanju.
            5.2   Upute za određene stupce

                        Stupci

                        Pravna osnova i upute

                        0010

                        KATEGORIJA
                        Institucije i subjekti dužni su navesti kategoriju obveza koju je odredilo relevantno sanacijsko tijelo u skladu s člankom 55. stavkom 7. Direktive 2014/59/EU za koju dostavljaju obavijest.
                        Obavijest na predlošku N01.02 može uključivati onoliko kategorija obveza koliko je potrebno.

                        0020

                        UKUPNA VRIJEDNOST OBVEZA U LOKALNOJ VALUTI U KATEGORIJI
                        Institucije i subjekti dužni su navesti očekivani ukupni iznos obveza za svaku prijavljenu kategoriju navedenu u stupcu 0010.
                        Taj je iznos procijenjeni najveći iznos koji se može dosegnuti u određenoj kategoriji u šest mjeseci od datuma obavijesti.
                        Iznos se izražava u valuti države članice u kojoj su osnovani institucija ili subjekt.
                        Ako u šest mjeseci od obavijesti institucija ili subjekt utvrde da se vrijednost obveza u toj kategoriji povećala za više od 10 % prijavljenog iznosa, dužni su sanacijskom tijelu dostaviti drugu obavijest.

                        0030

                        RAZLOZI ZA ISPUNJAVANJE KATEGORIJA/UVJETA
                        Institucije i subjekti dužni su objasniti zašto je dostavljena obavijest o toj kategoriji obveza.
                        Obrazloženje će sanacijskom tijelu biti osnova za procjenu obavijesti o neizvedivosti.

                        0040

                        RED PRVENSTVA U POSTUPKU U SLUČAJU INSOLVENTNOSTI
                        Institucije i subjekti dužni su unijeti vrijednosti koje odgovaraju redu prvenstva obveza u svakoj kategoriji u stupcu 0010, na ljestvici od 1 do x, pri čemu je 1 najniža, a x najviša kategorija, kako je definirano relevantnim pravom koje se primjenjuje u državi članici u kojoj su osnovani institucija ili subjekt koji dostavljaju obavijest.

                        0050

                        BROJ OSNOVNIH OBVEZA
                        Institucije i subjekti dužni su navesti procijenjeni maksimalni broj ugovora/instrumenata koje šest mjeseci od datuma obavijesti treba držati u odgovarajućoj kategoriji obveza.

                  6.   N02.00 – Razredi insolventnosti obveza

            6.1   Opće napomene

            Institucije ili subjekti ispunjavaju predložak N02.00 u odnosu na zadnje tromjesečje za koje su podaci dostupni (4), osim vrijednosti u stupcu 0070.
            Prema zadanim postavkama, iznosi navedeni u ovom predlošku nepodmirene su vrijednosti, osim u stupcu 0070. Nepodmireni iznos potraživanja ili instrumenta zbroj je glavnice potraživanja ili instrumenta i obračunatih kamata. Nepodmireni iznos jednak je vrijednosti koju bi vjerovnik mogao potraživati u postupku u slučaju insolventnosti. Vrijednosti u stupcu 0070 trebale bi odražavati ukupni iznos naveden u predlošcima N01.01 i N01.02 te bi stoga trebale biti maksimalna očekivana vrijednost koju treba dosegnuti u okviru dosad prijavljenih ugovora/instrumenata i/ili kategorija.
            Za izvanbilančne stavke institucije i subjekti dužni su osigurati red prvenstva u slučaju insolventnosti za obvezu, koji bi se ostvario aktiviranjem te izvanbilančne stavke.
            Sve vrijednosti u ovom predlošku navode se u lokalnoj valuti države članice u kojoj su institucija ili subjekt osnovani.
            6.2   Upute za određene stupce

                        Stupci

                        Pravna osnova i upute

                        0010

                        RED PRVENSTVA U POSTUPKU U SLUČAJU INSOLVENTNOSTI
                        Institucija ili subjekt dužni su unijeti vrijednost koja odgovara redu prvenstva obveze na ljestvici od 1 do x, pri čemu je 1 najniža, a x najviša kategorija, kako je definirano nacionalnim pravom koje se primjenjuje u državi članici u kojoj su osnovani institucija ili subjekt.
                        Predložak N02.00 sadržava redak za svaki red prvenstva u slučaju insolventnosti naveden u predlošku N01.01, stupcu 0100 i predlošku N01.02, stupcu 0040.

                        0020

                        NEPODMIRENI IZNOS UKUPNIH OBVEZA PREMA REDU PRVENSTVA
                        Ukupni nepodmireni iznos svih obveza za red prvenstva u postupku u slučaju insolventnosti iz stupca 0010.

                        0030

                        OD ČEGA: OBVEZE UREĐENE PRAVOM TREĆE ZEMLJE
                        Ovaj stupac uključuje nepodmireni iznos obveza uređenih pravom treće zemlje.

                        0040

                        OD ČEGA: NE UKLJUČUJE UGOVORNO PRIZNAVANJE
                        Ovaj stupac mora uključivati nepodmireni iznos svih obveza uređenih pravom treće zemlje koje ne uključuju ugovorno priznavanje klauzule o bail-inu kako je propisano člankom 55. stavkom 1. Direktive 2014/59/EU. Vrijednost će biti nepodmireni iznos.
                        Vrijednost će se izračunati kao zbroj svih obveza koje ispunjavaju sljedeće uvjete:

                                    (a)

                                    obveze još postoje;

                                    (b)

                                    obveze su uređene pravom treće zemlje;

                                    (c)

                                    obveze ne uključuju odredbu o ugovornom priznavanju kako je propisano člankom 55. stavkom 1. Direktive 2014/59/EU;

                                    (d)

                                    obveze nisu isključene iz bail-ina;

                                    (e)

                                    te obveze nisu depoziti iz članka 108. točke (a) Direktive 2014/59/EU.

                        0050

                        OD ČEGA: O KOJIMA JE DOSAD OBAVIJEŠTENO SANACIJSKO TIJELO
                        Ovaj stupac uključuje nepodmirene iznose svih obveza i/ili kategorija obveza prijavljenih u predlošcima N01.01 i N01.02 ove obavijesti.

                        0060

                        OD ČEGA: ISKLJUČENO IZ BAIL-INA
                        Ovaj stupac uključuje obveze koje su isključene iz primjene bail-in instrumenta u skladu s člankom 44. stavkom 2. Direktive 2014/59/EU ili koje bi mogle biti obuhvaćene nekim uvjetom iz članka 44. stavka 3. te direktive.

                        0070

                        NOMINALNI IZNOS UKUPNIH OBVEZA O KOJIMA JE SANACIJSKO TIJELO DOSAD OBAVIJEŠTENO
                        Ovaj stupac odražava ukupni (zbroj) nominalnih i/ili maksimalnih očekivanih iznosa obveza i/ili kategorija obveza prijavljenih u predlošcima N01.01 i N01.02 ove obavijesti.

               (1)  Predložak N02.00 podnosi se u svim slučajevima opisanima u točkama (a), (b) i (c).

               (2)  Provedbena uredba Komisije (EU) 2018/1624 od 23. listopada 2018. o utvrđivanju provedbenih tehničkih standarda u pogledu postupaka te standardnih obrazaca i predložaka za pružanje informacija za potrebe planova sanacije kreditnih institucija i investicijskih društava u skladu s Direktivom 2014/59/EU Europskog parlamenta i Vijeća i o stavljanju izvan snage Provedbene uredbe Komisije (EU) 2016/1066 (SL L 277, 7.11.2018., str. 1.).

               (3)  Delegirana uredba Komisije (EU) 2021/1527 оd 31. svibnja 2021. o dopuni Direktive 2014/59/EU Europskog parlamenta i Vijeća u pogledu regulatornih tehničkih standarda za ugovorno priznanje ovlasti za otpis i konverziju (SL L 329, 17.9.2021., str. 2.).

               (4)  Posljednje tromjesečje za koje su dostupni podaci odgovara datumima dostave podataka u tromjesečnim izvješćima: 12. svibnja (referentni datum 31. ožujka), 11. kolovoza (referentni datum 30. lipnja), 11. studenoga (referentni datum 30. rujna) i 11. veljače (referentni datum 31. prosinca).

            PRILOG III.
            Jedinstveni obrazac s podacima
            Svi podaci iz priloga ovoj Uredbi prenose se u jedinstveni obrazac s podacima koji je osnova za jedinstvene informatičke sustave institucija i sanacijskih tijela.
            Jedinstveni obrazac s podacima ispunjava sljedeće kriterije:

                        (a)

                        omogućuje strukturiran prikaz svih podataka iz prilogâ ovoj Uredbi;

                        (b)

                        u njemu se utvrđuju svi poslovni koncepti iz prilogâ ovoj Uredbi;

                        (c)

                        sadržava rječnik podataka u kojem se utvrđuju oznake tablice, oznake ordinate, oznake osi, oznake domene, oznake dimenzije i oznake člana;

                        (d)

                        sadržava parametre kojima se definira svojstvo ili iznos podataka;

                        (e)

                        sadržava definicije podataka koje se izražavaju kao niz značajki kojima se jednoznačno utvrđuje financijski koncept;

                        (f)

                        sadržava sve relevantne tehničke specifikacije nužne za razvoj informatičkih rješenja za izvješćivanje kako bi se dobili ujednačeni podaci o sanaciji.

            PRILOG IV.
            Pravila validacije
            Podaci iz Priloga I. podliježu pravilima validacije kojima se osigurava kvaliteta i dosljednost podataka. Pravila validacije ispunjavaju sljedeće kriterije:

                        (a)

                        definiraju logičke odnose među relevantnim podacima;

                        (b)

                        sadržavaju filtre i preduvjete kojima se definira set podataka na koji se primjenjuje pravilo validacije;

                        (c)

                        omogućuju provjeru dosljednosti dostavljenih podataka;

                        (d)

                        omogućuju provjeru točnosti dostavljenih podataka;

                        (e)

                        određuju standardne vrijednosti koje se primjenjuju ako nisu dostavljene relevantne informacije.


title: Provedbena uredba Komisije (EU) 2022/672 оd 22. travnja 2022. o izmjeni Provedbene uredbe (EU) 2017/2470 u pogledu specifikacija nove hrane „trans-resveratrol” (iz mikrobnog izvora) (Tekst značajan za EGP)

text:
                  25.4.2022

                  HR

                  Službeni list Europske unije

                  L 122/24

         PROVEDBENA UREDBA KOMISIJE (EU) 2022/672
         оd 22. travnja 2022.
         o izmjeni Provedbene uredbe (EU) 2017/2470 u pogledu specifikacija nove hrane „trans-resveratrol” (iz mikrobnog izvora)
         (Tekst značajan za EGP)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) 2015/2283 Europskog parlamenta i Vijeća od 25. studenoga 2015. o novoj hrani, o izmjeni Uredbe (EU) br. 1169/2011 Europskog parlamenta i Vijeća i o stavljanju izvan snage Uredbe (EZ) br. 258/97 Europskog parlamenta i Vijeća i Uredbe Komisije (EZ) br. 1852/2001 (1), a posebno njezin članak 12.,
         budući da:

                     (1)

                     Uredbom (EU) 2015/2283 predviđeno je da se samo nova hrana koja je odobrena i uvrštena na Unijin popis nove hrane smije stavljati na tržište u Uniji.

                     (2)

                     U skladu s člankom 8. Uredbe (EU) 2015/2283 Provedbenom uredbom Komisije (EU) 2017/2470 (2) utvrđen je Unijin popis nove hrane.

                     (3)

                     Na Unijin popis odobrene nove hrane u Prilogu Provedbenoj uredbi (EU) 2017/2470 uključen je trans-resveratrol iz sintetičkih i mikrobnih izvora.

                     (4)

                     Nova hrana trans-resveratrol iz mikrobnog izvora odobrena je kao novi sastojak hrane u skladu s člankom 5. Uredbe (EZ) br. 258/97 Europskog parlamenta i Vijeća (3) za upotrebu u dodacima prehrani kako su definirani u Direktivi 2002/46/EZ Europskog parlamenta i Vijeća (4), u obliku kapsula ili tableta, za odraslu populaciju, na temelju njezine bitne ekvivalentnosti resveratrolu ekstrahiranom iz japanske trave (Fallopia Japonica) koji je dokazano konzumiran prije 15. svibnja 1997.

                     (5)

                     Provedbenom odlukom Komisije (EU) 2016/1190 (5) odobreno je stavljanje na tržište Unije sintetičkog trans-resveratrola kao novog sastojka hrane u skladu s Uredbom (EZ) br. 258/97 Europskog parlamenta i Vijeća i za upotrebu u dodacima prehrani u smislu Direktive 2002/46/EZ, u obliku kapsula ili tableta, za odraslu populaciju.

                     (6)

                     Provedbenom uredbom Komisije (EU) 2021/51 (6) izmijenjeni su uvjeti upotrebe trans-resveratrola. Konkretno, ukinuta su ograničenja u pogledu oblika dodataka prehrani koji sadržavaju novu hranu.

                     (7)

                     Društvo Evolva AG („podnositelj zahtjeva”) Komisiji je 29. srpnja 2021. podnijelo zahtjev u skladu s člankom 10. stavkom 1. Uredbe (EU) 2015/2283 za izmjenu specifikacija trans-resveratrola iz mikrobnog izvora. Podnositelj zahtjeva zatražio je uklanjanje zahtjeva da 100 % čestica nove hrane proizvedene od S. cerevisiae treba biti veličine manje od 62,23 mikrometra (< 62,23 μm).

                     (8)

                     Podnositelj zahtjeva opravdao je zahtjev navodeći da je ta izmjena potrebna kako bi se u obzir uzela razlika u veličinama čestica trans-resveratrola iz mikrobnog izvora tijekom postupka njegove proizvodnje i prerade za upotrebu u dodacima prehrani. Kako bi potkrijepio svoj zahtjev, podnositelj zahtjeva dostavio je analitičke podatke koji pokazuju da je profil veličine čestica trans-resveratrola iz mikrobnog izvora usporediv s profilom veličine čestica kemijski sintetiziranog trans-resveratola koji je procijenila Europska agencija za sigurnost hrane („Agencija”) (7) i za koji na Unijinu popisu nove hrane nisu navedeni zahtjevi u pogledu veličine čestica.

                     (9)

                     Komisija smatra da zatraženo ažuriranje Unijina popisa vjerojatno neće utjecati na zdravlje ljudi i da procjena sigurnosti koju provodi Agencija u skladu s člankom 10. stavkom 3. Uredbe (EU) 2015/2283 nije potrebna jer zatraženo uklanjanje zahtjeva u pogledu veličine čestica trans-resveratrola iz mikrobnog izvora ne mijenja njegov sigurnosni profil zato što analitički dokazi koje je dostavio podnositelj zahtjeva pokazuju da je njegov profil raspodjele veličine čestica usporediv s profilom kemijski sintetiziranog trans-resveratrola koji je procijenila Agencija.

                     (10)

                     Na temelju informacija dostavljenih u zahtjevu može se utvrditi da su zatražene izmjene specifikacija trans-resveratrola u skladu s uvjetima iz članka 12. Uredbe (EU) 2015/2283 i da bi ih trebalo odobriti.

                     (11)

                     Prilog Provedbenoj uredbi (EU) 2017/2470 trebalo bi stoga na odgovarajući način izmijeniti.

                     (12)

                     Mjere predviđene u ovoj Uredbi u skladu su s mišljenjem Stalnog odbora za bilje, životinje, hranu i hranu za životinje,

               DONIJELA JE OVU UREDBU:

            Članak 1.
            Prilog Provedbenoj uredbi (EU) 2017/2470 mijenja se u skladu s Prilogom ovoj Uredbi.

            Članak 2.
            Ova Uredba stupa na snagu dvadesetog dana od dana objave u Službenom listu Europske unije.

            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 22. travnja 2022.

                  Za Komisiju

                  Predsjednica

               Ursula VON DER LEYEN

            (1)  SL L 327, 11.12.2015., str. 1.

            (2)  Provedbena uredba Komisije (EU) 2017/2470 оd 20. prosinca 2017. o utvrđivanju Unijina popisa nove hrane u skladu s Uredbom (EU) 2015/2283 Europskog parlamenta i Vijeća o novoj hrani (SL L 351, 30.12.2017., str. 72.).

            (3)  Uredba (EZ) br. 258/97 Europskog parlamenta i Vijeća od 27. siječnja 1997. o novoj hrani i sastojcima nove hrane (SL L 43, 14.2.1997., str. 1.).

            (4)  Direktiva 2002/46/EZ Europskog parlamenta i Vijeća od 10. lipnja 2002. o usklađivanju zakona država članica u odnosu na dodatke prehrani (SL L 183, 12.7.2002., str. 51.).

            (5)  Provedbena odluka Komisije (EU) 2016/1190 od 19. srpnja 2016. o odobravanju stavljanja na tržište trans-resveratrola kao novog sastojka hrane u skladu s Uredbom (EZ) br. 258/97 Europskog parlamenta i Vijeća (SL L 196, 21.7.2016., str. 53.).

            (6)  Provedbena uredba Komisije (EU) 2021/51 оd 22. siječnja 2021. o odobravanju izmjene uvjeta upotrebe nove hrane „trans-resveratrol” u skladu s Uredbom (EU) 2015/2283 Europskog parlamenta i Vijeća i o izmjeni Provedbene uredbe Komisije (EU) 2017/2470 (SL L 23, 25.1.2021., str. 10.).

            (7)  EFSA Journal 2016.;14(1):4368.

            PRILOG
            U tablici 2. (Specifikacije) Priloga Provedbenoj uredbi (EU) 2017/2470 unos za trans-resveratrol zamjenjuje se sljedećim:

                           Odobrena nova hrana

                           Specifikacije

                           „Trans-resveratrol

                              Opis/definicija:

                              Sintetički: trans-resveratrol kristal sivobijele je do bež boje.
                           Kemijski naziv: 5-[(E)-2-(4-hidroksifenil)etenil]benzen-1,3-diol
                           Kemijska formula: C14H12O3

                           Molekulska masa: 228,25 Da
                           CAS br.: 501-36-0

                              Čistoća:

                           Trans-resveratrol: ≥ 98 % – 99 %
                           Ukupni nusproizvodi (srodne tvari): ≤ 0,5 %
                           Pojedinačne srodne tvari: ≤ 0,1 %
                           Sulfatni pepeo: ≤ 0,1 %
                           Gubitak pri sušenju: ≤ 0,5 %

                              Teški metali:

                           Olovo: ≤ 1,0 ppm
                           Živa: ≤ 0,1 ppm
                           Arsen: ≤ 1,0 ppm

                              Nečistoće:

                           Diizopropilamin: ≤ 50 mg/kg

                              Mikrobni izvor: genetski modificirani soj kvasca Saccharomyces cerevisiae

                           Izgled: prah sivobijele do blago žute boje
                           Sadržaj trans-resveratrola: najmanje 98 % (m/m) (na temelju mase suhe tvari)
                           Pepeo: najviše ≥ 0,5 % (m/m)
                           Vlaga: najviše ≥ 3 % (m/m)”


title: Provedbena uredba Komisije (EU) 2022/673 оd 22. travnja 2022. o odobravanju stavljanja na tržište bjelančevina iz mungo graha (Vigna radiata) kao nove hrane u skladu s Uredbom (EU) 2015/2283 Europskog parlamenta i Vijeća i o izmjeni Provedbene uredbe Komisije (EU) 2017/2470 (Tekst značajan za EGP)

text:
                  25.4.2022

                  HR

                  Službeni list Europske unije

                  L 122/27

         PROVEDBENA UREDBA KOMISIJE (EU) 2022/673
         оd 22. travnja 2022.
         o odobravanju stavljanja na tržište bjelančevina iz mungo graha (Vigna radiata) kao nove hrane u skladu s Uredbom (EU) 2015/2283 Europskog parlamenta i Vijeća i o izmjeni Provedbene uredbe Komisije (EU) 2017/2470
         (Tekst značajan za EGP)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) 2015/2283 Europskog parlamenta i Vijeća od 25. studenoga 2015. o novoj hrani, o izmjeni Uredbe (EU) br. 1169/2011 Europskog parlamenta i Vijeća i o stavljanju izvan snage Uredbe (EZ) br. 258/97 Europskog parlamenta i Vijeća i Uredbe Komisije (EZ) br. 1852/2001 (1), a posebno njezin članak 12.,
         budući da:

                     (1)

                     Uredbom (EU) 2015/2283 predviđeno je da se samo nova hrana koja je odobrena i uvrštena na popis Unije smije stavljati na tržište u Uniji.

                     (2)

                     U skladu s člankom 8. Uredbe (EU) 2015/2283 donesena je Provedbena uredba Komisije (EU) 2017/2470 (2), kojom je utvrđen Unijin popis odobrene nove hrane.

                     (3)

                     Društvo Eat Just, Inc. („podnositelj zahtjeva”) Komisiji je 10. ožujka 2020. podnijelo zahtjev u skladu s člankom 10. stavkom 1. Uredbe (EU) 2015/2283 za stavljanje bjelančevina iz mungo graha na tržište Unije kao nove hrane. Podnositelj zahtjeva zatražio je da se za bjelančevine iz mungo graha, koje se ekstrahiraju iz sjemenki biljke Vigna radiata, odobri upotreba u proizvodima od bjelančevina namijenjenima općoj populaciji, osim u mliječnim analozima i bjelilima za pića. Kategorija proizvoda od bjelančevina obuhvaća analoge bjelančevina ili zamjene za standardne proizvode, kao što su meso, riba ili jaja.

                     (4)

                     Podnositelj zahtjeva Komisiji je 10. ožujka 2020. podnio i zahtjev za zaštitu vlasnički zaštićenih podataka za razne podatke koje je dostavio u potporu zahtjevu, konkretno za analitičke podatke o fitinskoj kiselini, lektinima, inhibitorima tripsina, cijanogenim glikozidima i taninima (3).

                     (5)

                     U skladu s člankom 10. stavkom 3. Uredbe (EU) 2015/2283 Komisija je 5. kolovoza 2020. od Europske agencije za sigurnost hrane („Agencija”) zatražila da dostavi znanstveno mišljenje utemeljeno na provedenoj ocjeni primjerenosti bjelančevina iz mungo graha kao nove hrane.

                     (6)

                     Agencija je 14. rujna 2021., u skladu s člankom 11. Uredbe (EU) 2015/2283, donijela znanstveno mišljenje pod naslovom Safety of mung bean protein as a novel food pursuant to Regulation (EU) 2015/2283 (4) (Sigurnost bjelančevina iz mungo graha kao nove hrane u skladu s Uredbom (EU) 2015/2283).

                     (7)

                     Agencija je u mišljenju zaključila da su bjelančevine iz mungo graha sigurne u uvjetima upotrebe predloženima u zahtjevu. Stoga se u mišljenju Agencije iznosi dovoljno informacija na temelju kojih se može utvrditi da bjelančevine iz mungo graha, ako se upotrebljavaju kao sastojak hrane koji se dodaje proizvodima od bjelančevina namijenjenima općoj populaciji, osim mliječnih analoga i bjelila za pića, ispunjavaju zahtjeve utvrđene u članku 12. stavku 1. Uredbe (EU) 2015/2283.

                     (8)

                     Na temelju ograničenih objavljenih dokaza koji potvrđuju alergije na hranu povezane s konzumacijom bjelančevina iz mungo graha te na temelju dokaza koji pokazuju da bjelančevine iz mungo graha sadržavaju nekoliko potencijalno alergenih bjelančevina, Agencija je u mišljenju zaključila da konzumacija te nove hrane može izazvati preosjetljivost. Budući da dokazi koji izravno povezuju konzumaciju bjelančevina iz mungo graha sa slučajevima primarne preosjetljivosti još nisu nedvojbeni, Komisija smatra da na Unijin popis odobrene nove hrane ne bi trebalo unijeti posebne zahtjeve za označivanje u pogledu mogućnosti da bjelančevine iz mungo graha uzrokuju primarnu preosjetljivost.

                     (9)

                     Prema pristupu utemeljenom na dokaznoj snazi, kojim su obuhvaćene ograničene studije i jedna analiza homologije sekvenci bjelančevina u kojoj je podnositelj zahtjeva usporedio bjelančevine iz mungo graha s bjelančevinama iz soje, kikirikija i lupine, Agencija je u mišljenju navela da konzumacija bjelančevina iz mungo graha može izazvati alergijske reakcije kod osoba koje su alergične na soju, kikiriki, lupinu i pelud breze. Međutim, ne postoje dodatni in vivo dokazi iz pokusa ili epidemiološki dokazi koji su obično potrebni kako bi se potvrdila ili isključila vjerojatnost da bi se utvrđena moguća križna reaktivnost mogla manifestirati u populaciji. S obzirom na nepostojanje takvih dokaza, Komisija smatra da trenutačno nije vjerojatno da će se potencijal bjelančevina iz mungo graha da izazovu križnu reaktivnost na soju, kikiriki, lupinu i pelud breze manifestirati u populaciji te stoga na Unijin popis odobrene nove hrane ne bi trebalo unijeti posebne zahtjeve za označivanje u tom pogledu.

                     (10)

                     Agencija je u mišljenju navela da zaključke o sigurnosti bjelančevina iz mungo graha ne bi mogla donijeti bez vlasnički zaštićenih analitičkih podataka o fitinskoj kiselini, lektinima, inhibitorima tripsina, cijanogenim glikozidima i taninima koje je dostavio podnositelj zahtjeva.

                     (11)

                     Podnositelj zahtjeva izjavio je da je u trenutku podnošenja zahtjeva bio nositelj vlasničkih i isključivih prava upućivanja na znanstvene dokaze koje je dostavio u trenutku podnošenja zahtjeva. Stoga treće osobe ne mogu zakonito pristupiti tim podacima, koristiti se njima niti upućivati na njih.

                     (12)

                     Komisija je ocijenila sve informacije koje je dostavio podnositelj zahtjeva te zaključila da je podnositelj zahtjeva dostatno potkrijepio ispunjenje zahtjeva utvrđenih u članku 26. stavku 2. Uredbe (EU) 2015/2283. Stoga Agencija podatke iz dokumentacije podnositelja zahtjeva, na temelju kojih je utvrdila sigurnost nove hrane i došla do zaključka o sigurnosti bjelančevina iz mungo graha te bez kojih ne bi mogla ocijeniti novu hranu, ne bi trebala upotrebljavati u korist budućih podnositelja zahtjeva tijekom razdoblja od pet godina od datuma stupanja na snagu ove Uredbe. U skladu s tim, stavljanje na tržište Unije bjelančevina iz mungo graha trebalo bi tijekom tog razdoblja ograničiti na podnositelja zahtjeva.

                     (13)

                     Međutim, ograničavanje odobrenja bjelančevina iz mungo graha i upućivanja na podatke iz dokumentacije podnositelja zahtjeva isključivo za potrebe podnositelja zahtjeva ne sprečava druge podnositelje zahtjeva da zatraže odobrenje za stavljanje na tržište iste nove hrane, pod uvjetom da se njihov zahtjev temelji na zakonito pribavljenim informacijama kojima se podupire to odobrenje u skladu s Uredbom (EU) 2015/2283.

                     (14)

                     Prilog Uredbi (EU) 2017/2470 trebalo bi stoga na odgovarajući način izmijeniti.

                     (15)

                     Mjere predviđene u ovoj Uredbi u skladu su s mišljenjem Stalnog odbora za bilje, životinje, hranu i hranu za životinje,

               DONIJELA JE OVU UREDBU:

            Članak 1.

               1.   Bjelančevine iz mungo graha, kako su navedene u Prilogu ovoj Uredbi, uvrštavaju se na Unijin popis odobrene nove hrane utvrđen u Provedbenoj uredbi (EU) 2017/2470.

               2.   Tijekom razdoblja od pet godina od datuma stupanja na snagu ove Uredbe isključivo je prvotnom podnositelju zahtjeva,
               društvu: Eat Just, Inc.,
               adresa: 2000 Folsom Street, San Francisco, CA 94110, Sjedinjene Američke Države,
               odobreno stavljati na tržište u Uniji novu hranu iz stavka 1., osim ako neki budući podnositelj zahtjeva dobije odobrenje za tu novu hranu bez upućivanja na podatke zaštićene u skladu s člankom 2. ili uz suglasnost podnositelja zahtjeva.

               3.   Unos na Unijin popis iz stavka 1. uključuje uvjete upotrebe i zahtjeve za označivanje utvrđene u Prilogu.

            Članak 2.
            Podaci iz dokumentacije podnositelja zahtjeva na temelju kojih je Agencija ocijenila bjelančevine iz mungo graha te na koje podnositelj zahtjeva polaže vlasnička prava i bez kojih ta nova hrana ne bi mogla biti odobrena ispunjavaju zahtjeve utvrđene u članku 26. stavku 2. Uredbe (EU) 2015/2283 i ne smiju se upotrebljavati u korist budućih podnositelja zahtjeva tijekom razdoblja od pet godina od datuma stupanja na snagu ove Uredbe bez suglasnosti podnositelja zahtjeva.

            Članak 3.
            Prilog Provedbenoj uredbi (EU) 2017/2470 mijenja se u skladu s Prilogom ovoj Uredbi.

            Članak 4.
            Ova Uredba stupa na snagu dvadesetog dana od dana objave u Službenom listu Europske unije.

            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 22. travnja 2022.

                  Za Komisiju

                  Predsjednica

               Ursula VON DER LEYEN

            (1)  SL L 327, 11.12.2015., str. 1.

            (2)  Provedbena uredba Komisije (EU) 2017/2470 оd 20. prosinca 2017. o utvrđivanju Unijina popisa nove hrane u skladu s Uredbom (EU) 2015/2283 Europskog parlamenta i Vijeća o novoj hrani (SL L 351, 30.12.2017., str. 72.).

            (3)  Analytical results Cyanogenic Glycosides (neobjavljeno);
         Sayre_2021 cyanogenic glycosde exec sum (neobjavljeno);
         Analytical results lectins (neobjavljeno);
         CoAs Phytic acid MB flour 5 batches (neobjavljeno);
         CoAs Phytic acid MBP 5 batches (neobjavljeno);
         Analytical results tannins (neobjavljeno);
         CoAs Trypsin Inhibitors MB flour 5 batches (neobjavljeno);
         CoAs Trypsin Inhibitors MBP 5 batches (neobjavljeno).

            (4)  EFSA Journal 2021.;19(10):6846.

            PRILOG
            Prilog Provedbenoj uredbi (EU) 2017/2470 mijenja se kako slijedi:

                        1.

                        sljedeći unos umeće se u tablicu 1. (Odobrena nova hrana):

                                    Odobrena nova hrana

                                    Uvjeti pod kojima se nova hrana može upotrebljavati

                                    Dodatni posebni zahtjevi za označivanje proizvoda

                                    Ostali zahtjevi

                                    Zaštita podataka

                                    „Bjelančevine iz mungo graha (Vigna radiata)

                                       Određena kategorija hrane

                                       Najveće dopuštene količine

                                    Pri označivanju hrane koja sadržava novu hranu navodi se „bjelančevine iz mungo graha dobivene od vrste Vigna radiata”.

                                    Odobreno 15. svibnja 2022. Ovo uvrštenje temelji se na vlasnički zaštićenim znanstvenim dokazima i znanstvenim podacima zaštićenima u skladu s člankom 26. Uredbe (EU) 2015/2283.
                                    Podnositelj zahtjeva: Eat Just, Inc., 2000 Folsom Street, San Francisco, CA 94110, Sjedinjene Američke Države. Tijekom razdoblja zaštite podataka stavljanje nove hrane bjelančevine iz mungo graha na tržište u Uniji odobreno je isključivo društvu Eat Just, Inc., osim ako neki budući podnositelj zahtjeva dobije odobrenje za tu novu hranu bez upućivanja na vlasnički zaštićene znanstvene dokaze ili znanstvene podatke zaštićene u skladu s člankom 26. Uredbe (EU) 2015/2283 ili uz suglasnost društva Eat Just, Inc.
                                    Datum završetka zaštite podataka: 15. svibnja 2027.”

                                    Proizvodi od bjelančevina

                                    20 g/100 g

                        2.

                        sljedeći unos umeće se u tablicu 2. (Specifikacije):

                                    „Bjelančevine iz mungo graha (Vigna radiata)

                                       Opis/definicija:

                                    Nova hrana je prah bjelančevina iz mungo graha koje su ekstrahirane iz sjemenki biljke Vigna radiata u nekoliko faza prerade te zatim pasterizirane i osušene raspršivanjem.

                                       Svojstva/sastav:

                                    Vlaga: ≤ 6 %
                                    Bjelančevine (m/m) (a): ≥ 84 %
                                    Pepeo (m/m): ≤ 6,0 %
                                    Masti (m/m): ≤ 5,5 %
                                    Ugljikohidrati (m/m): ≤ 5,0 metodom izračuna

                                       Mikrobiološki kriteriji:

                                    Broj aerobnih kolonija: < 5 000  CFU/g (b)

                                    Kvasci i plijesni: ≤ 100 CFU/g
                                    Koliformi: ≤ 100 CFU/g

                                       Escherichia coli: ≤ 10 CFU/g

                                       Listeria monocytogenes: nije utvrđena u 25 g

                                       Salmonella spp.: nije utvrđena u 25 g

                                                (a)

                                                m/m: masa po masi.

                                                (b)

                                                CFU: jedinice koje tvore kolonije”


title: Provedbena uredba Komisije (EU) 2022/674 оd 22. travnja 2022. o ispravku Provedbene uredbe (EU) 2022/95 o uvođenju konačne antidampinške pristojbe na uvoz određenog željeznog ili čeličnog pribora za cijevi podrijetlom iz Narodne Republike Kine kako je proširena na uvoz određenog željeznog ili čeličnog pribora za cijevi otpremljenog iz Tajvana, Indonezije, Šri Lanke i Filipina, neovisno o tome ima li ili nema deklarirano podrijetlo iz tih zemalja, nakon revizije zbog predstojećeg isteka mjera u skladu s člankom 11. stavkom 2. Uredbe (EU) 2016/1036 Europskog parlamenta i Vijeća

text:
                  25.4.2022

                  HR

                  Službeni list Europske unije

                  L 122/31

         PROVEDBENA UREDBA KOMISIJE (EU) 2022/674
         оd 22. travnja 2022.
         o ispravku Provedbene uredbe (EU) 2022/95 o uvođenju konačne antidampinške pristojbe na uvoz određenog željeznog ili čeličnog pribora za cijevi podrijetlom iz Narodne Republike Kine kako je proširena na uvoz određenog željeznog ili čeličnog pribora za cijevi otpremljenog iz Tajvana, Indonezije, Šri Lanke i Filipina, neovisno o tome ima li ili nema deklarirano podrijetlo iz tih zemalja, nakon revizije zbog predstojećeg isteka mjera u skladu s člankom 11. stavkom 2. Uredbe (EU) 2016/1036 Europskog parlamenta i Vijeća
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) 2016/1036 Europskog parlamenta i Vijeća od 8. lipnja 2016. o zaštiti od dampinškog uvoza iz zemalja koje nisu članice Europske unije (1) („osnovna uredba”), a posebno njezin članak 11. stavak 2.,
         budući da:

                     (1)

                     Provedbenom uredbom Komisije (EU) 2022/95 (2) Komisija je uvela konačnu antidampinšku pristojbu na uvoz određenog željeznog ili čeličnog pribora za cijevi podrijetlom iz Narodne Republike Kine (NRK) kako je proširena na uvoz određenog željeznog ili čeličnog pribora za cijevi otpremljenog iz Tajvana, Indonezije, Šri Lanke i Filipina, neovisno o tome ima li ili nema deklarirano podrijetlo iz tih zemalja.

                     (2)

                     Na temelju članka 1. Uredbe Vijeća (EZ) br. 763/2000 (3) tri proizvođača iz Tajvana, Chup Hsin Enterprise Co. Ltd, Niang Hong Pipe Fittings Co. Ltd i Rigid Industries Co. Ltd., bila su izuzeta od proširenja pristojbe jer je utvrđeno da navedena društva nisu izbjegavala mjere.

                     (3)

                     Međutim, izuzeće od proširenja pristojbe na uvoz pribora koji proizvode Chup Hsin Enterprise Co. Ltd, Kaohsiung (Tajvan) (dodatna oznaka TARIC A098) i Niang Hong Pipe Fittings Co. Ltd, Kaohsiung (Tajvan) (dodatna oznaka TARIC A100) stavljeno je izvan snage Uredbom Vijeća (EZ) br. 803/2009 (4).

                     (4)

                     U članku 2. stavku 1. Provedbene uredbe (EU) 2022/95 pogrešno se navodi da je uvoz pribora koji proizvode Chup Hsin Enterprise Co. Ltd, Kaohsiung (Tajvan) (dodatna oznaka TARIC A098) i Niang Hong Pipe Fittings Co. Ltd, Kaohsiung (Tajvan) (dodatna oznaka TARIC A100) i dalje izuzet od primjene antidampinških pristojbi.

                     (5)

                     Stoga je Komisija odlučila ispraviti članak 2. stavak 1. Provedbene uredbe (EU) 2022/95 kako bi otklonila pogrešku navedenu u uvodnoj izjavi 4. Taj ispravak trebao bi proizvoditi učinke od stupanja na snagu Provedbene uredbe (EU) 2022/95, točnije od 26. siječnja 2022.

                     (6)

                     Mjere predviđene ovom Uredbom u skladu su s mišljenjem odbora osnovanog na temelju članka 15. stavka 1. Uredbe (EU) 2016/1036,

               DONIJELA JE OVU UREDBU:

            Članak 1.
            Članak 2. stavak 1. Provedbene uredbe (EU) 2022/95 zamjenjuje se sljedećim:

                  „1.   Konačna antidampinška pristojba uvedena člankom 1. na uvoz podrijetlom iz Narodne Republike Kine proširuje se na uvoz istog pribora (trenutačno razvrstanog u oznake TARIC 7307931191; 7307931991; 7307998092) otpremljenog iz Tajvana (dodatna oznaka TARIC A999), neovisno o tome ima li deklarirano podrijetlo iz Tajvana, osim pribora koji proizvodi Rigid Industries Co. Ltd, Kaohsiung (Tajvan) (dodatna oznaka TARIC A099).”

            Članak 2.
            Carinska tijela država članica dužna su ispraviti carinske deklaracije zaprimljene od 26. siječnja 2022. na koje se odnosi članak 1. ove Uredbe i retroaktivno naplatiti antidampinške pristojbe na uvoz pribora koji proizvode Chup Hsin Enterprise Co. Ltd, Kaohsiung (Tajvan) (dodatna oznaka TARIC A098) i Niang Hong Pipe Fittings Co. Ltd, Kaohsiung (Tajvan) (dodatna oznaka TARIC A100).

            Članak 3.
            Ova Uredba stupa na snagu s retroaktivnim učinkom od 26. siječnja 2022.
            Ova je Uredba u cijelosti obvezujuća i izravno se primjenjuje u svim državama članicama.

            Sastavljeno u Bruxellesu 22. travnja 2022.

                  Za Komisiju

                  Predsjednica

               Ursula VON DER LEYEN

            (1)  SL L 176, 30.6.2016., str. 21.

            (2)  Provedbena uredba Komisije (EU) 2022/95 оd 24. siječnja 2022. o uvođenju konačne antidampinške pristojbe na uvoz određenog željeznog ili čeličnog pribora za cijevi podrijetlom iz Narodne Republike Kine kako je proširena na uvoz određenog željeznog ili čeličnog pribora za cijevi otpremljenog iz Tajvana, Indonezije, Šri Lanke i Filipina, neovisno o tome ima li ili nema deklarirano podrijetlo iz tih zemalja, nakon revizije zbog predstojećeg isteka mjera u skladu s člankom 11. stavkom 2. Uredbe (EU) 2016/1036 Europskog parlamenta i Vijeća (SL L 16, 25.1.2022., str. 36.).

            (3)  Uredba Vijeća (EZ) br. 763/2000 od 10. travnja 2000. o proširenju konačne antidampinške pristojbe uvedene Uredbom (EZ) br. 584/96 na uvoz određenog željeznog ili čeličnog pribora za cijevi podrijetlom iz Narodne Republike Kine na uvoz određenog željeznog ili čeličnog pribora za cijevi otpremljenog iz Tajvana, neovisno o tome ima li ili nema deklarirano podrijetlo iz Tajvana, i o prekidu ispitnog postupka povezanog s uvozom od tri tajvanska izvoznika (SL L 94, 14.4.2000., str. 1.).

            (4)  Uredba Vijeća (EZ) br. 803/2009 od 27. kolovoza 2009. o uvođenju konačne antidampinške pristojbe na uvoz određenog pribora za cijevi od željeza ili čelika podrijetlom iz Narodne Republike Kine i Tajlanda i pribora za cijevi otpremljenog iz Tajvana, bez obzira na to jesu li prijavljeni kao proizvod podrijetlom iz Tajvana te o stavljanju izvan snage izuzeća odobrenog za Chup Hsin Enterprise Co. Ltd. i Nian Hong Pipe Fittings Co. Ltd (SL L 233, 4.9.2009., str. 1).


title: Provedbena uredba Komisije (EU) 2019/1313 оd 2. kolovoza 2019. o odobrenju pripravka od Bacillus amyloliquefaciens NRRL B-50508, Bacillus amyloliquefaciens NRRL B-50509 i Bacillus subtilis NRRL B-50510 kao dodatka hrani za svinje za tov i manje značajne vrste svinja za tov (nositelj odobrenja Cargill Incorporated, kojeg zastupa Provimi Holding BV) (Tekst značajan za EGP.)

text:
                  5.8.2019

                  HR

                  Službeni list Europske unije

                  L 205/1

         PROVEDBENA UREDBA KOMISIJE (EU) 2019/1313
         оd 2. kolovoza 2019.
         o odobrenju pripravka od Bacillus amyloliquefaciens NRRL B-50508, Bacillus amyloliquefaciens NRRL B-50509 i Bacillus subtilis NRRL B-50510 kao dodatka hrani za svinje za tov i manje značajne vrste svinja za tov (nositelj odobrenja Cargill Incorporated, kojeg zastupa Provimi Holding BV)
         (Tekst značajan za EGP)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EZ) br. 1831/2003 Europskog parlamenta i Vijeća od 22. rujna 2003. o dodacima hrani za životinje (1), a posebno njezin članak 9. stavak 2.,
         budući da:

                     (1)

                     Uredbom (EZ) br. 1831/2003 predviđeno je odobravanje dodataka hrani za životinje te osnove i postupci za izdavanje odobrenja.

                     (2)

                     U skladu s člankom 7. Uredbe (EZ) br. 1831/2003 podnesen je zahtjev za odobrenje pripravka od Bacillus amyloliquefaciens NRRL B-50508, Bacillus amyloliquefaciens NRRL B-50509 i Bacillus subtilis NRRL B-50510. Uz navedeni zahtjev priloženi su podaci i dokumenti propisani člankom 7. stavkom 3. te uredbe.

                     (3)

                     Taj zahtjev odnosi se na odobrenje pripravka od Bacillus amyloliquefaciens NRRL B-50508, Bacillus amyloliquefaciens NRRL B-50509 i Bacillus subtilis NRRL B-50510 kao dodatka hrani za svinje za tov i manje značajne vrste svinja za tov te njegovo razvrstavanje u kategoriju dodataka „zootehnički dodaci”.

                     (4)

                     Europska agencija za sigurnost hrane („Agencija”) u svojem je mišljenju od 27. veljače 2019. (2) zaključila da pripravak od Bacillus amyloliquefaciens NRRL B-50508, Bacillus amyloliquefaciens NRRL B-50509 i Bacillus subtilis NRRL B-50510 u predloženim uvjetima uporabe nema štetan učinak na zdravlje životinja ili na okoliš. Zaključila je i da se smatra da taj dodatak hrani može uzrokovati preosjetljivost dišnih organa, čak i ako ima nizak potencijal pulverizacije, te da se ne može izvući zaključak o tome izaziva li preosjetljivost ili nadraživanje kože ili očiju. Stoga Komisija smatra da bi trebalo poduzeti odgovarajuće mjere zaštite kako bi se spriječili štetni učinci na zdravlje ljudi, ponajprije na zdravlje korisnikâ tog dodatka. Agencija je zaključila i da navedeni dodatak, ako se upotrebljava u preporučenoj dozi, može biti učinkovit u hrani za životinje za poboljšanje omjera utroška hrane i prirasta tjelesne mase kod svinja za tov te da taj zaključak može vrijediti i za manje značajne vrste svinja za tov. Agencija smatra da ne postoji potreba za posebnim zahtjevima za praćenje nakon stavljanja na tržište. Isto tako, potvrdila je izvješće o metodi analize dodatka hrani za životinje koje je dostavio referentni laboratorij osnovan Uredbom (EZ) br. 1831/2003.

                     (5)

                     Procjena pripravka od Bacillus amyloliquefaciens NRRL B-50508, Bacillus amyloliquefaciens NRRL B-50509 i Bacillus subtilis NRRL B-50510 pokazala je da su uvjeti za odobrenje predviđeni člankom 5. Uredbe (EZ) br. 1831/2003 ispunjeni. U skladu s tim trebalo bi odobriti uporabu tog pripravka kako je navedeno u Prilogu ovoj Uredbi.

                     (6)

                     Mjere predviđene ovom Uredbom u skladu su s mišljenjem Stalnog odbora za bilje, životinje, hranu i hranu za životinje,

               DONIJELA JE OVU UREDBU:

            Članak 1.
            Pripravak naveden u Prilogu, koji pripada kategoriji dodataka „zootehnički dodaci” i funkcionalnoj skupini „stabilizatori crijevne flore”, odobrava se kao dodatak hrani za životinje kako je utvrđeno u Prilogu.

            Članak 2.
            Ova Uredba stupa na snagu dvadesetog dana od dana objave u Službenom listu Europske unije.

            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 2. kolovoza 2019.

                  Za Komisiju

                  Predsjednik

               Jean-Claude JUNCKER

            (1)  SL L 268, 18.10.2003., str. 29.

            (2)  EFSA Journal 2019.;17(3):5647.

            PRILOG

                        Identifikacijski broj dodatka

                        Naziv nositelja odobrenja

                        Dodatak

                        Sastav, kemijska formula, opis, analitička metoda

                        Vrsta ili kategorija životinje

                        Najviša dob

                        Najmanja količina

                        Najveća dopuštena količina

                        Ostale odredbe

                        Datum isteka važenja odobrenja

                        CFU/kg potpune krmne smjese s udjelom vlage od 12 %

                           Kategorija zootehničkih dodatka. Funkcionalna skupina: stabilizatori crijevne flore

                        4b1893

                        Cargill Incorporated, kojeg zastupa Provimi Holding BV

                           Bacillus amyloliquefaciens NRRL B-50508, Bacillus amyloliquefaciens NRRL B-50509 i

                           Bacillus subtilis NRRL B-50510

                           Sastav dodatka:

                        Pripravak od Bacillus amyloliquefaciens NRRL B-50508, Bacillus amyloliquefaciens NRRL B-50509 i Bacillus subtilis NRRL B-50510 koji sadržava najmanje: Bacillus spp 2,5 × 109 CFU/g (omjer 1: 1: 1)
                        U prahu

                           Karakteristike aktivne tvari:

                        Žive spore bakterija Bacillus amyloliquefaciens NRRL B-50508, Bacillus amyloliquefaciens NRRL B-50509 i Bacillus subtilis NRRL B-50510

                           Analitička metoda
                            (1)

                        Za identifikaciju: gel-elektroforeza u pulsirajućem polju (PFGE).
                        Za određivanje brojnosti u dodatku hrani za životinje, premiksima i hrani za životinje: metoda razmazivanja uporabom tripton soja agara (EN 15784)

                        Svinje za tov
                        Manje značajne vrste svinja za tov

                        —

                        1,5 × 108

                        —

                                    1.

                                    U uputama za uporabu dodatka i premiksâ potrebno je navesti uvjete skladištenja i stabilnost pri toplinskoj obradi.

                                    2.

                                    Za korisnike dodatka i premiksâ subjekti koji posluju s hranom za životinje utvrđuju operativne postupke i organizacijske mjere za uklanjanje mogućih rizika koji proizlaze iz njihove uporabe. Ako se tim postupcima i mjerama rizici ne mogu ukloniti ili smanjiti na najmanju moguću mjeru, pri uporabi dodatka i premiksâ potrebno je nositi osobnu zaštitnu opremu, uključujući zaštitu za dišne organe i kožu.

                        25. kolovoza 2029.

               (1)  Podaci o analitičkim metodama dostupni su na sljedećoj adresi referentnog laboratorija: https://ec.europa.eu/jrc/en/eurl/feed-additives/evaluation-reports.


title: Provedbena uredba Komisije (EU) 2019/1314 оd 2. kolovoza 2019. o odobravanju izmjene specifikacija nove hrane lakto-N-neotetraoze dobivene s pomoću bakterije Escherichije coli K-12 u skladu s Uredbom (EU) 2015/2283 Europskog parlamenta i Vijeća te o izmjeni Provedbene uredbe Komisije (EU) 2017/2470 (Tekst značajan za EGP.)

text:
                  5.8.2019

                  HR

                  Službeni list Europske unije

                  L 205/4

         PROVEDBENA UREDBA KOMISIJE (EU) 2019/1314
         оd 2. kolovoza 2019.
         o odobravanju izmjene specifikacija nove hrane lakto-N-neotetraoze dobivene s pomoću bakterije Escherichije coli K-12 u skladu s Uredbom (EU) 2015/2283 Europskog parlamenta i Vijeća te o izmjeni Provedbene uredbe Komisije (EU) 2017/2470
         (Tekst značajan za EGP)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) 2015/2283 Europskog parlamenta i Vijeća od 25. studenoga 2015. o novoj hrani, o izmjeni Uredbe (EU) br. 1169/2011 Europskog parlamenta i Vijeća i o stavljanju izvan snage Uredbe (EZ) br. 258/97 Europskog parlamenta i Vijeća i Uredbe Komisije (EZ) br. 1852/2001 (1), a posebno njezin članak 12.,
         budući da:

                     (1)

                     Uredbom (EU) 2015/2283 predviđeno je da se samo nova hrana koja je odobrena i uvrštena na popis Unije smije stavljati na tržište u Uniji.

                     (2)

                     U skladu s člankom 8. Uredbe (EU) 2015/2283 donesena je Provedbena uredba Komisije (EU) 2017/2470 (2), kojom je utvrđen Unijin popis odobrene nove hrane.

                     (3)

                     Komisija na temelju članka 12. Uredbe (EU) 2015/2283 podnosi nacrt provedbenog akta kojim se odobrava stavljanje određene nove hrane na tržište Unije i kojim se ažurira popis Unije.

                     (4)

                     Provedbenom odlukom Komisije (EU) 2016/375 (3) odobreno je, u skladu s Uredbom (EZ) br. 258/97 Europskog parlamenta i Vijeća (4), stavljanje na tržište kemijski sintetizirane lakto-N-neotetraoze kao novog sastojka hrane.

                     (5)

                     U skladu s člankom 5. Uredbe (EZ) br. 258/97 društvo Glycom A/S („podnositelj zahtjeva”) 1. rujna 2016. obavijestilo je Komisiju da namjerava na tržište staviti lakto-N-neotetraozu mikrobnog podrijetla dobivenu s pomoću bakterije Escherichije coli soja K-12 kao novi sastojak hrane.

                     (6)

                     U obavijesti Komisiji podnositelj zahtjeva dostavio je i izvješće koje je izdalo nadležno tijelo Irske u skladu s člankom 3. stavkom 4. Uredbe (EZ) br. 258/97, u kojem je na temelju znanstvenih dokaza koje je dostavio podnositelj zahtjeva zaključeno da je lakto-N-neotetraoza dobivena s pomoću bakterije Escherichije coli soja K-12 u osnovi istovjetna sintetičkoj lakto-N-neotetraozi koja je odobrena Provedbenom odlukom Komisije (EU) 2016/375. Stoga je lakto-N-neotetraoza mikrobnog podrijetla uvrštena na Unijin popis nove hrane.

                     (7)

                     U skladu s člankom 10. stavkom 1. Uredbe (EU) 2015/2283 podnositelj zahtjeva 18. prosinca 2018. zatražio je izmjenu specifikacija lakto-N-neotetraoze dobivene s pomoću bakterije Escherichije coli soja K-12 kako bi se za proizvodni postupak lakto-N-neotetraoze smanjila potrošnja energije i učinak na okoliš te kako bi se smanjio jedinični trošak proizvodnje. Izmjene obuhvaćaju smanjenje količine lakto-N-neotetraoze s 92 % ili više na 80 % ili više te povećanja količina sekundarnih saharida prisutnih u toj novoj hrani, konkretno povećanje količine D-laktoze s do 3,0 % na do 10,0 % i povećanje količine para-lakto-N-neoheksaoze s do 3,0 % na do 5,0 %.

                     (8)

                     Kako bi osigurao da nakon unošenja zatraženih izmjena specifikacija ukupna čistoća te nove hrane bude jednako visoka kao za trenutačno odobrenu lakto-N-neotetraozu, podnositelj zahtjeva predlaže i da zbroj količina lakto-N-neotetraoze i sekundarnih saharida (D-laktoza, lakto-N-trioza II, para-lakto-N-neoheksaoza te izomer fruktoze lakto-N-neotetraoze) u toj novoj hrani bude 92,0 % ili više.

                     (9)

                     Izmjene specifikacija nove hrane zatražene su zbog promjena u proizvodnom postupku koje uključuju zamjenu faze pročišćavanja kristalizacijom fazom sušenja raspršivanjem koja se trenutačno upotrebljava u proizvodnji lakto-N-neotetraoze dobivene s pomoću bakterije Escherichije coli soja K-12. Podnositelj zahtjeva stoga je zatražio da se unos za lakto-N-neotetraozu mikrobnog podrijetla na Unijinu popisu odobrene nove hrane izmijeni zbog promjene u fazi pročišćavanja u proizvodnom postupku.

                     (10)

                     Komisija je zaključila da zatražene izmjene koje se odnose na saharide odobrene nove hrane koji su ujedno i sastavni dio ljudskog mlijeka, s obzirom na to da je ukupni zbroj tih saharida i drugih sekundarnih saharida prisutnih u novoj hrani i dalje visok, ne mijenjaju sigurnosne aspekte na temelju kojih su odobrene sintetička lakto-N-neotetraoza i lakto-N-neotetraoza dobivena s pomoću bakterije Escherichije coli soja K-12 te da stoga nije potrebno savjetovanje s Europskom agencijom za sigurnost hrane.

                     (11)

                     Uzimajući u obzir navedeno, predložene izmjene u skladu su s člankom 12. stavkom 1. Uredbe (EU) 2015/2283. Stoga je primjereno specifikacije nove hrane lakto-N-neotetraoze mikrobnog podrijetla dobivene s pomoću bakterije Escherichije coli soja K-12 izmijeniti prema predloženim količinama lakto-N-neotetraoze, D-laktoze i para-lakto-N-neoheksaoze te ukupnim razinama lakto-N-neotetraoze zajedno sa sekundarnim saharidima (D-laktoza, lakto-N-trioza II, para-lakto-N-neoheksaoza te izomer fruktoze lakto-N-neotetraoze).

                     (12)

                     Mjere predviđene ovom Uredbom u skladu su s mišljenjem Stalnog odbora za bilje, životinje, hranu i hranu za životinje,

               DONIJELA JE OVU UREDBU:

            Članak 1.
            Unos na Unijinu popisu odobrene nove hrane predviđenom člankom 6. Uredbe (EU) 2015/2283 koji se odnosi na tvar lakto-N-neotetraozu dobivenu s pomoću bakterije Escherichije coli soja K-12 mijenja se kako je navedeno u Prilogu ovoj Uredbi.

            Članak 2.
            Ova Uredba stupa na snagu dvadesetog dana od dana objave u Službenom listu Europske unije.

            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 2. kolovoza 2019.

                  Za Komisiju

                  Predsjednik

               Jean-Claude JUNCKER

            (1)  SL L 327, 11.12.2015., str. 1.

            (2)  Provedbena uredba Komisije (EU) 2017/2470 оd 20. prosinca 2017. o utvrđivanju Unijina popisa nove hrane u skladu s Uredbom (EU) 2015/2283 Europskog parlamenta i Vijeća o novoj hrani (SL L 351, 30.12.2017., str. 72.).

            (3)  Provedbena odluka Komisije (EU) 2016/375 оd 11. ožujka 2016. o odobravanju stavljanja na tržište lakto-N-neotetraoze kao sastojka nove hrane u skladu s Uredbom (EZ) br. 258/97 Europskog parlamenta i Vijeća (SL L 70, 16.3.2016., str. 22.).

            (4)  Uredba (EZ) br. 258/97 Europskog parlamenta i Vijeća o novoj hrani i sastojcima nove hrane (SL L 43, 14.2.1997., str. 1.).

            PRILOG
            U tablici 2. (Specifikacije) Provedbene uredbe (EU) 2017/2470 unos „Lakto-N-neotetraoza (mikrobni izvor)” zamjenjuje se sljedećim:

                           „Lakto-
                                 N
                              -neotetraoza

                              (mikrobni izvor)

                              Definicija:

                           Kemijski naziv: β-D-Galaktopiranozil-(1→4)-2-acetamido-2-deoksi-β-D-glukopiranozil-(1→3)-β-D-galaktopiranozil-(1→4)-D-glukopiranoza
                           Kemijska formula: C26H45NO21

                           CAS br.: 13007-32-4
                           Molekulska masa: 707,63 g/mol

                              Izvor:

                           Genetski modificirani soj bakterije Escherichije coli K-12

                              Opis:

                           Lakto-N-neotetraoza je prah bijele do sivobijele boje koji se proizvodi mikrobiološkim postupkom.

                              Čistoća:

                           Analiza (bez vode): ≥ 80 %
                           D-laktoza: ≤ 10,0 %
                           Lakto-N-trioza II: ≤ 3,0 %

                              para-lakto-N-neoheksaoza: ≤ 5,0 %
                           Izomer fruktoze lakto-N-neotetraoze: ≤ 1,0 %
                           Zbroj saharida (lakto-N-neotetraoza, D-laktoza, lakto-N-trioza II, para-lakto-N-neoheksaoza, izomer fruktoze lakto-N-neotetraoze): ≥ 92 %
                           pH (20 C, 5 %-tna otopina): 4,0–7,0
                           Voda: ≤ 9,0 %
                           Sulfatni pepeo: ≤ 0,4 %
                           Ostaci otapala (metanol): ≤ 100 mg/kg
                           Ostaci bjelančevina: ≤ 0,01 %

                              Mikrobiološki kriteriji:

                           Ukupan broj aerobnih mezofilnih bakterija: ≤ 500 CFU/g
                           Kvasci: ≤ 10 CFU/g
                           Plijesni: ≤ 10 CFU/g
                           Ostaci endotoksina: ≤ 10 EU/mg

                           CFU: jedinice koje tvore kolonije; EU: jedinice endotoksina.”


title: Provedbena uredba Vijeća (EU) 2019/1337 od 8. kolovoza 2019. o provedbi članka 2. stavka 3. Uredbe (EZ) br. 2580/2001 o posebnim mjerama ograničavanja protiv određenih osoba i subjekata s ciljem borbe protiv terorizma i o stavljanju izvan snage Provedbene uredbe (EU) 2019/24

text:
                  9.8.2019

                  HR

                  Službeni list Europske unije

                  L 209/1

         PROVEDBENA UREDBA VIJEĆA (EU) 2019/1337
         od 8. kolovoza 2019.
         o provedbi članka 2. stavka 3. Uredbe (EZ) br. 2580/2001 o posebnim mjerama ograničavanja protiv određenih osoba i subjekata s ciljem borbe protiv terorizma i o stavljanju izvan snage Provedbene uredbe (EU) 2019/24
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije,
         uzimajući u obzir Uredbu Vijeća (EZ) br. 2580/2001 od 27. prosinca 2001. o posebnim mjerama ograničavanja protiv određenih osoba i subjekata s ciljem borbe protiv terorizma (1), a posebno njezin članak 2. stavak 3.,
         uzimajući u obzir prijedlog Visokog predstavnika Unije za vanjske poslove i sigurnosnu politiku,
         budući da:

                     (1)

                     Vijeće je 8. siječnja 2019. donijelo Provedbenu uredbu (EU) 2019/24 (2) o provedbi članka 2. stavka 3. Uredbe (EZ) br. 2580/2001 kojom se utvrđuje ažurirani popis osoba, skupina i subjekata na koje se primjenjuje Uredba (EZ) br. 2580/2001 („popis”).

                     (2)

                     Vijeće je svim osobama, skupinama i subjektima za koje je to praktično bilo moguće dostavilo obrazloženja u kojima se objašnjava zašto su uvršteni na popis.

                     (3)

                     Vijeće je putem obavijesti objavljene u Službenom listu Europske unije obavijestilo osobe, skupine i subjekte navedene na popisu da ih je na njemu odlučilo zadržati. Vijeće je također obavijestilo dotične osobe, skupine i subjekte o tome da je moguće zatražiti obrazloženje Vijeća za njihovo uvrštenje na popis ako im ono već nije dostavljeno.

                     (4)

                     Vijeće je popis preispitalo, kako se to zahtijeva člankom 2. stavkom 3. Uredbe (EZ) br. 2580/2001. Vijeće je prilikom tog preispitivanja uzelo u obzir opažanja koja su mu dostavile zainteresirane strane, kao i ažurirane informacije koje je primilo od nadležnih nacionalnih tijela o statusu pojedinaca i subjekata uvrštenih na popis na nacionalnoj razini.

                     (5)

                     Vijeće se uvjerilo u to da su nadležna tijela, kako su navedena u članku 1. stavku 4. Zajedničkog stajališta Vijeća 2001/931/ZVSP (3), donijela odluke u pogledu svih osoba, skupina i subjekata navedenih na popisu o tome da su bili uključeni u teroristička djela u smislu članka 1. stavaka 2. i 3. Zajedničkog stajališta 2001/931/ZVSP. Vijeće je također zaključilo da bi se na osobe, skupine i subjekte na koje se primjenjuju članci 2., 3. i 4. Zajedničkog stajališta 2001/931/ZVSP trebale i dalje primjenjivati posebne mjere ograničavanja predviđene u Uredbi (EZ) br. 2580/2001.

                     (6)

                     Popis bi trebalo na odgovarajući način ažurirati, a Provedbenu uredbu (EU) 2019/24 trebalo bi staviti izvan snage,

               DONIJELO JE OVU UREDBU:

            Članak 1.
            Popis predviđen u članku 2. stavku 3. Uredbe (EZ) br. 2580/2001 naveden je u Prilogu ovoj Uredbi.

            Članak 2.
            Provedbena uredba (EU) 2019/24 stavlja se izvan snage.

            Članak 3.
            Ova Uredba stupa na snagu sljedećeg dana od dana objave u Službenom listu Europske unije.

            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 8. kolovoza 2019.

                  Za Vijeće

                  Predsjednica

               T. TUPPURAINEN

            (1)  SL L 344, 28.12.2001., str. 70.

            (2)  Provedbena uredba Vijeća (EU) 2019/24 od 8. siječnja 2019. o provedbi članka 2. stavka 3. Uredbe (EZ) br. 2580/2001 o posebnim mjerama ograničavanja protiv određenih osoba i subjekata s ciljem borbe protiv terorizma i o stavljanju izvan snage Provedbene uredbe (EU) 2018/1071 (SL L 6, 9.1.2019., str. 2.).

            (3)  Zajedničko stajalište Vijeća 2001/931/ZVSP od 27. prosinca 2001. o primjeni posebnih mjera u borbi protiv terorizma (SL L 344, 28.12.2001., str. 93.).

            PRILOG

               POPIS OSOBA, SKUPINA I SUBJEKATA IZ ČLANKA 1.

            I.   OSOBE

                        1.

                        ABDOLLAHI Hamed (također poznat kao Mustafa Abdullahi), rođen 11.8.1960. u Iranu. Putovnica: D9004878.

                        2.

                        AL-NASSER, Abdelkarim Hussein Mohamed, rođen u Al Ihsi (Saudijska Arabija), državljanin Saudijske Arabije.

                        3.

                        AL YACOUB, Ibrahim Salih Mohammed, rođen 16.10.1966. u Tarutu (Saudijska Arabija), državljanin Saudijske Arabije.

                        4.

                        ARBABSIAR Manssor (također poznat kao Mansour Arbabsiar), rođen 6.3.1955. ili 15.3.1955. u Iranu. Državljanin Irana i SAD-a. Putovnica: C2002515 (Iran); Putovnica: 477845448 (SAD). Br. nacionalne osobne isprave: 07442833, vrijedi do 15.3.2016. (vozačka dozvola SAD-a).

                        5.

                        ASADI Assadollah, rođen 22.12.1971. u Teheranu (Iran), državljanin Irana. Broj iranske diplomatske putovnice: D9016657.

                        6.

                        BOUYERI, Mohammed (također poznat kao Abu ZUBAIR, također poznat kao SOBIAR, također poznat kao Abu ZOUBAIR), rođen 8.3.1978. u Amsterdamu (Nizozemska).

                        7.

                        EL HAJJ, Hassan Hassan, rođen 22.3.1988. u Zaghdraiyi, okrug Sidon, Libanon, državljanin Kanade. Broj putovnice: JX446643 (Kanada).

                        8.

                        HASHEMI MOGHADAM Saeid, rođen 6.8.1962. u Teheranu (Iran), državljanin Irana. Broj putovnice: D9016290, valjana do 4.2.2019.

                        9.

                        IZZ-AL-DIN, Hasan (također poznat kao GARBAYA, Ahmed; također poznat kao SA-ID; također poznat kao SALWWAN, Samir), rođen 1963. u Libanonu, državljanin Libanona.

                        10.

                        MELIAD, Farah, rođen 5.11.1980. u Sydneyju (Australija), državljanin Australije. Broj putovnice: M2719127 (Australija).

                        11.

                        MOHAMMED, Khalid Shaikh (također poznat kao ALI, Salem, također poznat kao BIN KHALID, Fahd Bin Adballah, također poznat kao HENIN, Ashraf Refaat Nabith, također poznat kao WADOOD, Khalid Adbul), rođen 14.4.1965. ili 1.3.1964. u Pakistanu, broj putovnice 488555.

                        12.

                        ȘANLI, Dalokay (također poznat kao Sinan), rođen 13.10.1976. u Pülümüru (Turska).

                        13.

                        SHAHLAI Abdul Reza (također poznat kao Abdol Reza Shala'i, također poznat kao Abd-al Reza Shalai, također poznat kao Abdorreza Shahlai, također poznat kao Abdolreza Shahla'i, također poznat kao Abdul-Reza Shahlaee, također poznat kao Hajj Yusef, također poznat kao Haji Yusif, također poznat kao Hajji Yasir, također poznat kao Hajji Yusif, također poznat kao Yusuf Abu-al-Karkh), rođen oko 1957. u Iranu. Adrese: (1) Kermanshah, Iran, (2) Vojna baza Mehran, provincija Ilam, Iran.

                        14.

                        SHAKURI Ali Gholam, rođen oko 1965. u Teheranu, Iran.

                        15.

                        SOLEIMANI Qasem (također poznat kao Ghasem Soleymani, također poznat kao Qasmi Sulayman, također poznat kao Qasem Soleymani, također poznat kao Qasem Solaimani, također poznat kao Qasem Salimani, također poznat kao Qasem Solemani, također poznat kao Qasem Sulaimani, također poznat kao Qasem Sulemani), rođen 11.3.1957. u Iranu. Državljanin Irana. Putovnica: 008827 (iranska diplomatska putovnica), izdana 1999. Čin: general bojnik.

                  II.   SKUPINE I SUBJEKTI

                        1.

                        „Abu Nidal Organisation” (Organizacija Abu Nidal) – „ANO” (također poznata kao „Fatah Revolutionary Council” (Revolucionarno vijeće Fataha), također poznata kao „Arab Revolutionary Brigades” (Arapske revolucionarne brigade), također poznata kao „Black September” (Crni rujan), također poznata kao „Revolutionary Organisation of Socialist Muslims” (Revolucionarna organizacija socijalističkih muslimana)).

                        2.

                        „Al-Aqsa Martyrs' Brigade” (Brigada mučenika Al-Aqse).

                        3.

                        „Al-Aqsa e.V.”.

                        4.

                        „Babbar Khalsa”.

                        5.

                        „Communist Party of the Philippines” (Komunistička partija Filipina), uključujući „New People's Army” (Nova narodna vojska) – „NPA”, Filipini.

                        6.

                        „Directorate for Internal Security of the Iranian Ministry for Intelligence and Security” (Uprava za unutarnju sigurnost iranskog Ministarstva obavještajne djelatnosti i sigurnosti).

                        7.

                        „Gama'a al Islamiyya” (također poznata kao „Al-Gama'a al-Islamiyya”) („Islamic Group” (Islamska skupina) – „IG”).

                        8.

                        „İslami Büyük Doğu Akıncılar Cephesi” – „IBDA-C” („Great Islamic Eastern Warriors Front”) (Fronta ratnika velikog islamskog istoka).

                        9.

                        „Hamas”, uključujući „Hamas-Izz al-Din al-Qassem”.

                        10.

                        „Hizballah Military Wing” (Vojno krilo Hezbolaha) (također poznato kao „Hezbollah Military Wing”, također poznato kao „Hizbullah Military Wing”, također poznato kao „Hizbollah Military Wing”, također poznato kao „Hezballah Military Wing”, također poznato kao „Hisbollah Military Wing”, također poznato kao „Hizbu'llah Military Wing”, također poznato kao „Hizb Allah Military Wing”, također poznato kao „Jihad Council” (Vijeće džihada) (kao i sve jedinice koje su mu podređene, uključujući Organizaciju za vanjsku sigurnost)).

                        11.

                        „Hizbul Mujahideen” — „HM”.

                        12.

                        „Khalistan Zindabad Force” (Snage Khalistan Zindabad) – „KZF”.

                        13.

                        „Kurdistan Workers' Party” (Kurdistanska radnička stranka) – „PKK” (također poznata kao „KADEK”, također poznata kao „KONGRA-GEL”).

                        14.

                        „Liberation Tigers of Tamil Eelam” (Oslobodilački tigrovi tamilskog Eelama) – „LTTE”.

                        15.

                        „Ejército de Liberación Nacional” („National Liberation Army”) (Nacionalna oslobodilačka vojska).

                        16.

                        „Palestinian Islamic Jihad” (Palestinski islamski džihad) – „PIJ”.

                        17.

                        „Popular Front for the Liberation of Palestine” (Narodna fronta za oslobođenje Palestine) – „PFLP”.

                        18.

                        „Popular Front for the Liberation of Palestine – General Command” (Narodna fronta za oslobođenje Palestine – Glavni stožer) (također poznata kao „PFLP – General Command” (PFLP – Glavni stožer)).

                        19.

                        „Devrimci Halk Kurtuluș Partisi-Cephesi” – „DHKP/C” (također poznata kao „Devrimci Sol”) („Revolutionary Left”) (Revolucionarna ljevica), (također poznata kao „Dev Sol”) („Revolutionary People's Liberation Army/Front/Party”) (Narodna oslobodilačka revolucionarna vojska/fronta/stranka).

                        20.

                        „Sendero Luminoso” – „SL” („Shining Path”) (Osvijetljeni put).

                        21.

                        „Teyrbazen Azadiya Kurdistan” – „TAK” (također poznata kao „Kurdistan Freedom Falcons” (Kurdistanski sokoli slobode), također poznata kao „Kurdistan Freedom Hawks” (Kurdistanski jastrebovi slobode)).